**Choe Ryong-hae**, født 15. januar 1950, er en nordkoreansk politiker og offiser som har vært formann for Den øverste folkeforsamlingens stående komite i Nord-Korea siden 11. april 2019. Han er også, fra samme dato, første viseformann i Statskomiteen der Kim Jong-un er leder. Han er også viseformann og medlem av presidiet i Politbyrået i Nord-Koreas Arbeiderparti. I tillegg har han vært nestkommanderende i partiets militærkommisjon, etter lederen Kim Jong-un. Han regnes som nummer tre i makthierarkiet i Nord-Korea, etter Kim Jong-un og statsminister Kim Tok-hun.

Biografi
--------

Choe Ryong-hae ble født 15. januar 1950 i Sinchon i provinsen Sør-Hwanghae. Han er sønn av Choe Hyon som kjempet sammen med Kim Il-sung som geriljasoldat tilknyttet Den nordøstlige anti-japanske arme i Mandsjuria etter Japans okkupasjon i 1931. Choe Hyon fungerte senere også som forsvarsminister i Nord-Korea. Choe Ryong-hae tilhører dermed andre generasjons revolusjonære, noe som gir høy status blant nordkoreanerne. Han gikk inn i Den koreanske folkearmé i 1967, og han har studert politikk og økonomi ved Kim Il-sung-universitetet.

Det er kjent at Choe har to sønner og en datter.

Politisk karriere
-----------------

Choe startet sin politiske karriere som politisk instruktør for Nord-Koreas Arbeiderparti ved Kim Il-sung-universitetet i 1970. Han steg i gradene innenfor Kim Il-sungs sosialistiske ungdomsforbund hvor han ble viseformann i 1981 og formann i 1986. Fra 1986 var han også representant i Den øverste folkeforsamlingen, medlem av presidiet og medlem av sentralkomiteen. I 1990-årene ledet han også det nasjonale fotballforbundet og det nasjonale taekwandoforbundet. Han mistet sin posisjon i januar 1998 etter beskyldninger om salgsvirksomhet mot utlandet uten tillatelse. Han skal ha blitt tatt til nåde etter at Kim Jung-ils søster grep inn til hans fordel og etter å ha gjennomgått omskolering. Choe gjorde seg ikke bemerket innen landets lederskap før Kim Jong-ils død i desember 2011. Han ble da sett på som en nøkkelperson og støttespiller i Kim Jong-uns maktovertakelse. I april 2012 fikk han en rekke høye lederverv; han ble utnevnt til *chosu* (Nord-Koreas nest høyeste militære offisersgrad, tilsvarende en posisjon mellom marskalk og general), medlem av politbyrået i partiet, viseformann i militærkommisjonen, sjef for det politiske byrået for Den koreanske folkearmé (som utgjør den politiske kontroll med de militære styrker, underlagt forsvarsdepartementet) og medlem av den nasjonale forsvarskommisjonen.

På ettårsdagen for Kim Jong-ils død 16. desember 2012 var han iført generalsuniform, mens han to dager tidligere var iført visemarskalkuniformen. I april 2014 ble han utnevnt til første viseformann i Den nasjonale forsvarskommisjonen, noe som igjen befestet hans posisjon som nummer to i hierarkiet, men han ble deretter erstattet av visemarskalk Hwang Pyong-so som leder for partiets politbyrå.

I januar 2015 ble det meldt at Choes nest eldste sønn, Choe Song, hadde giftet seg med Kim Jong-uns yngre søster, Kim Yo-jong.

I 2017 ble Choe innvalgt i partiets sentrale militærkommisjon.

I oktober 2017 ble han utnevnt til leder for organisasjons- og veiledningsavdelingen i partiet. Før Choe ble utnevnt hadde denne posisjonen lenge vært forbeholdt Kim-familien. Hans forgjenger i stillingen var Kim Jong-un.

I april 2019 ble han president i Den øverste folkeforsamlingen.

Sanksjoner
----------

I desember 2018 satte USA i verk sanksjoner mot Choe og to andre nordkoreanske ledere på grunn av mistanke om brudd på menneskerettighetene og sensuraktiviteter.

Referanser
----------

1. ↑   www.nkleadershipwatch.org, besøkt 21. november 2023[Hentet fra Wikidata]
2. 1 2  «N.K. leader re-elected as chairman of State Affairs Commission». Yonhap News Agency. 12. april 2019.
3. 1 2  «Treasury Sanctions North Korean Officials and Entities in Response to the Regime's Serious Human Rights Abuses and Censorship». U.S. Department of the Treasury.
4. ↑  «North Korea's premier now ranks as top official. Is he Kim Jong Un's successor?». NK PRO. 1. august 2022.
5. 1 2 3  «Choe Ryong Hae (Ch'oe Ryong-hae)». North Korea Leadership Watch. 23. februar 2018.
6. ↑  «Brief History of Member of Presidium, Members and Alternate Members of Political Bureau of C.C. WPK Elected to Fill Vacancies». Korean Central News Agency. 11. april 2012.
7. ↑  «NK leader's sister weds son of Choe Ryong-hae: sources». Yonhap News Agency. 2. januar 2015.
8. ↑  «14th meeting of Kim Il Sung Socialist Youth League CC held». Korean Central News Agency. 26. januar 1998.
9. 1 2  «Choe Ryong Hae to OGD? [revised 13 JAN 2018]». North Korea Leadership Watch. 13. januar 2018.
10. ↑  Ottens, Nick (13. april 2012). «Kim Jong-un Indispensable to North Korean Regime». Atlantic Sentinel.
11. ↑  «Choe Ryong Hae Taken Down a Peg?». North Korea Leadership Watch. 16. desember 2012.
12. ↑  Grisafi, John G. (3. mai 2014). «Choe Ryong Hae not purged, but no longer No. 2». NK News.
13. ↑  «Kim Jong Un's Little Sister Married Son of Top Regime Official, Report Says». The Wall Street Journal. 2. januar 2015.
14. ↑  «Choe Ryong-hae elected to N.K. ruling party's central military commission». Yonhap News Agency. 8. oktober 2017.
15. ↑  Morin, Rebecca (10. desember 2018). «U.S. sanctions 3 senior North Korean officials». Politico.